CPF พุ่งทะยานเกือบ 10% รับแผนซื้อหุ้นคืน 400 ล้านหุ้น
CPF เด้งรับแผนซื้อหุ้นคืน ณ เวลา 10.06 น. ราคาอยู่ที่ 19.10 บ. บวก 1.60 บาท หรือ 9.14% สูงสุดที่ 19.40 บ. ต่ำสุดที่ 18.90 บ. มูลค่าซื้อขายที่ 305.63 ลบ. โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ CPF มีแผนซื้อหุ้นคืนจำนวน 400 ล้านหุ้น วงเงินไม่เกิน 1 หมื่นลบ. เริ่ม 10 ก.ย.นี้
26 ส.ค. 2558

ผู้สื่อข่าวรายงานว่า ราคาหุ้นบริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 10.06 น. ราคาอยู่ที่ 19.10 บาท บวก 1.60 บาท หรือ 9.14% สูงสุดที่ 19.40 บาท ต่ำสุดที่ 18.90 บาท มูลค่าซื้อขายที่ 305.63 ล้านบาท ขณะที่ดัชนีตลาดหุ้นไทยโดยรวมลบ 0.43%

โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ CPF เปิดเผยว่าที่ประชุมคณะกรรมการบริษัท เมื่อ 25 ส.ค.58 มีมติอนุมัติโครงการซื้อหุ้นคืน (Treasury Stock) เพื่อบริหารทางการเงินในวงเงินไม่เกิน 10,000 ล้านบาท
ทั้งนี้ เพื่อบริหารทางการเงินจำนวนหุ้นที่จะซื้อคืน 400 ล้านหุ้น มูลค่าที่ตราไว้หุ้นละ 1 บาท จำนวนหุ้นที่จะซื้อคืนคิดเป็น 5.17% ของหุ้นที่จำหน่ายได้แล้วทั้งหมด โดยการซื้อในตลาดหลักทรัพย์ กำหนดระยะเวลาที่จะซื้อคืนตั้งแต่วันที่ 10 ก.ย.58 ถึง 9 มี.ค.59